CELEX: 32010R0388
Language: da
Date: 2010-05-06 00:00:00
Title: Kommissionens forordning (EU) nr. 388/2010 af 6. maj 2010 om gennemførelse af Europa-Parlamentets og Rådets forordning (EF) nr. 998/2003 for så vidt angår det maksimale antal selskabsdyr af bestemte arter, der kan transporteres ikke-kommercielt (EØS-relevant tekst)

7.5.2010   
            
            
               DA
            
            
               Den Europæiske Unions Tidende
            
            
               L 114/3
            
         KOMMISSIONENS FORORDNING (EU) Nr. 388/2010
   af 6. maj 2010
   om gennemførelse af Europa-Parlamentets og Rådets forordning (EF) nr. 998/2003 for så vidt angår det maksimale antal selskabsdyr af bestemte arter, der kan transporteres ikke-kommercielt
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (1), særlig artikel 19, og
   ud fra følgende betragtninger:
   
               (1)
            
            
               I forordning (EF) nr. 998/2003 er der fastsat dyresundhedsmæssige betingelser for ikke-kommerciel transport af selskabsdyr samt bestemmelser om kontrol i forbindelse hermed. Forordningen finder anvendelse på transport mellem medlemsstater eller indførsel fra tredjelande af selskabsdyr af de arter, der er opført på listen i bilag I til forordningen. Hunde, katte og fritter er opført i del A og B i dette bilag.
            
         
               (2)
            
            
               De i forordning (EF) nr. 998/2003 fastsatte betingelser er forskellige, afhængigt af om selskabsdyrene transporteres mellem medlemsstater eller fra tredjelande til medlemsstaterne. Herudover er der fastsat forskellige betingelser for sådan transport fra henholdsvis de tredjelande, der er opført i del B, afdeling 2, i bilag II til nævnte forordning, og de tredjelande, der er opført i del C i bilaget.
            
         
               (3)
            
            
               Tredjelande, som anvender bestemmelser for ikke-kommerciel transport af selskabsdyr, der mindst svarer til bestemmelserne i forordning (EF) nr. 998/2003, er opført i del B, afdeling 2, i bilag II til forordningen.
            
         
               (4)
            
            
               Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (2), finder anvendelse på samhandel i almindelighed.
            
         
               (5)
            
            
               For at undgå, at kommercielle transporter svigagtigt finder sted under dække af ikke-kommerciel transport af selskabsdyr som defineret i forordning (EF) nr. 998/2003, skal transport af over fem selskabsdyr i henhold til artikel 12 i forordningen underkastes de krav og kontroller, der er fastsat i direktiv 92/65/EØF, når der er tale om dyr, der indføres på Fællesskabets område fra andre end de i forordningens bilag II, del B, afdeling 2, nævnte tredjelande.
            
         
               (6)
            
            
               Erfaringerne med anvendelsen af forordning (EF) nr. 998/2003 viser, at der er stor risiko for, at kommercielle transporter af hunde, katte og fritter svigagtigt finder sted under dække af ikke-kommerciel transport, når de pågældende dyr transporteres til en medlemsstat fra en anden medlemsstat eller indføres fra et tredjeland, som er opført på listen i del B, afdeling 2, i bilag II til forordningen.
            
         
               (7)
            
            
               For at undgå dette og sikre en ensartet anvendelse af forordning (EF) nr. 998/2003 bør reglerne være de samme for transport af hunde, katte og fritter til en medlemsstat fra en anden medlemsstat eller et tredjeland, der er opført på listen i del B, afdeling 2, i bilag II til forordningen.
            
         
               (8)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE FORORDNING:
   Artikel 1
   De krav og kontroller, der er omhandlet i artikel 12, stk. 1, litra b), i forordning (EF) nr. 998/2003, finder anvendelse på transport af selskabsdyr af de arter, der er opført i del A og B i bilag I til nævnte forordning, når det samlede antal dyr, der transporteres til en medlemsstat fra en anden medlemsstat eller indføres fra et tredjeland, der er opført på listen i del B, afdeling 2, i bilag II til forordningen, overstiger fem.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, 6. maj 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 146 af 13.6.2003, s. 1.
   
      (2)  EFT L 268 af 14.9.1992, s. 54.